Бахъсэнёнкэ япэ йощ
Ар наIуэ щыхъуащ щIыпIэ унафэр зезыгъакIуэ IуэхущIапIэм и махуэр щагъэлъэпIа гуфIэгъуэ зэIущIэм. Абы хэтащ щIыпIэ самоуправленэм и IэнатIэхэмрэ республикэм и жылагъуэмрэ я лIыкIуэхэр.
Зэпеуэр къызэрагъэпэщащ КъБР-м и Iэтащхьэм и Администрацэмрэ Муниципальнэ щIыналъэхэм я зэгухьэныгъэмрэ.
«КъБР-м и жылагъуэхэм я муниципальнэ щIыналъэ нэхъыфI» зэхьэзэхуэм зэрыщытекIуам папщIэ, Бахъсэнёнкэ къуажэм и унафэщIхэм, гуфIэгъуэ щытыкIэм иту, япэ нагъыщэм и диплом хуагъэфэщащ.
НэхъыфIхэр къыщыхахым, мыпхуэдэ унэтIыныгъэхэр къалъытащ: «Экономикэм и зыужьыкIэр», «Щэнхабзэмрэ зыгъэпсэхугъуэмрэ», «Экологиер, щIыр къызэрагъэсэбэпымрэ зэIузэпэщыныгъэмрэ», «Муниципальнэ къулыкъумрэ Iуэху зехьэкIэмрэ», «Муниципальнэ мылъкумрэ псэукIэм и къызэгъэпэщыкIэмрэ», нэгъуэщIхэри.
— Властым и щIыпIэ IэнатIэхэм я IуэхущIафэр, жылагъуэхэм я псэукIэр ефIэкIуэнымкIэ мыпхуэдэ зэпеуэхэр сэбэпщ, — жеIэ къуажэ администрацэм и Iэтащхьэ Абрэдж Хьэутий. — ХабзэфI хъуауэ, «Унэ лъапсэ нэхъыфI» зэхьэзэхуэр 2011 гъэ лъандэрэ Бахъсэнёнкэ щыдогъэкIуэкI. Абы ехъулIэныгъэ нэрылъагъухэр къыдокIуэ. Зэпеуэм къызэригъэувым хуэдэу, къабзагъэмрэ зэIузэпэщыныгъэмрэ къызэгъэпэ-
щыным жылэм дэсхэр жыджэру хэтщ. ЗэдгъэхъулIэхэр абыхэм куэдкIэ я фIыщIэщ.
Къуажэм и экономикэм и лъабжьэр мэкъумэш IэнатIэхэмрэ ерыскъыпхъэм елэжь предприятэхэмрэ къызэрагъэпэщ. Апхуэдэщ «Дыщэ щхьэмыж», «Агроресурс» ООО-хэр, «Агросоюз» СПК-р, «Мэшыкъуэ» КФК-р, «Бахъсэн бройлер» ЗАО-р, нэгъуэщIхэри.
Бюджетым и хэхъуэр гъавэ щIапIэхэм хуэзэ бэджэнд уасэм къыпокIуэ.
IэнатIэщIэхэр къызэIухыным, бизнес цIыкIумрэ курытымрэ дэIыгъыным щIыпIэ администрацэм гулъытэ хэха хуещI, «АПК»-м зегъэужьын» лъэпкъ проектыр игъэзащIэу, мэкъумэшыщIэ-фермер хозяйствэхэм, къуажэдэсхэм хъарзынэу защIегъакъуэ.
ЩIэблэр хэкупсэу къэгъэхъуным мыхьэнэшхуэ ират. «Дэ наркотикым дрибийщ», «Уэрэдыр ди Iэпэгъуу», «Артист сыхъуну сыхуейщ», «КъэфакIуэ нэхъыфI» Iуэхугъуэхэр щIэх-щIэхыурэ ирагъэкIуэкI.
ЩэнхабзэмкIэ унэм уэрэджыIакIуэ, къэфакIуэ, драмэ, литературэ, IуэрыIуатэ кружокхэр щолажьэ. ХьэрычэтыщIэ Тхьэгъэлыджокъуэ Мартин и мылъкукIэ 2009 гъэм къуажэм паркыщIэ щагъэтIысащ. Физкультурэмрэ спортымрэ дихьэххэм хуэфащэ щытыкIэ къыхузэрагъэпэщ. Физкультурэ, узыншагъэр езыгъэфIакIуэ, спорт Iуэхугъуэхэр зэпымыууэ къыхалъхьэ.
Жылэм гектар 8710-рэ еубыд, цIыху 8387-рэ щопсэу.
Фигу къэдгъэкIыжынщи, 2006, 2008 гъэхэм екIуэкIа «КъБР-м и жылагъуэхэм я муниципальнэ щIыналъэ нэхъыфI», «Бахъсэн муниципальнэ районым и къуажэ нэхъыфI-2011» зэпеуэхэм Бахъсэнёнкэр щытекIуауэ щытащ.
Чылар Аринэ,
Бахъсэн щIыналъэ администрацэм и пресс-IуэхущIапIэм и унафэщI.
